**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 420**

Nedjelja 19. studenoga 2023.

33. NEDJELJA KROZ GODINU

**Evanđelje:** Mt 25, 14-30

U ono vrijeme: Reče Isus svojim učenicima ovu prispodobu: „Čovjek, polazeći na put, dozva sluge i dade im svoj imetak. Jednomu dade pet talenata, drugomu dva, a trećemu jedan – svakomu po njegovoj sposobnosti. I otputova. Onaj koji je primio pet talenata odmah ode, upotrijebi ih i stekne drugih pet. Isto tako i onaj sa dva stekne druga dva. Onaj naprotiv koji je primio jedan ode, otkopa zemlju i sakri novac gospodarov. Nakon dugo vremena dođe gospodar tih slugu i zatraži od njih račun. Pristupi mu onaj što je primio pet talenata i donese drugih pet govoreći: ‘Gospodaru! Pet si mi talenata predao. Evo, drugih sam pet talenata stekao!’ Reče mu gospodar: ‘Valjaš, slugo dobri i vjerni! U malome si bio vjeran, nad mnogim ću te postaviti! Uđi u radost gospodara svoga!’ Pristupi i onaj s dva talenta te reče: ‘Gospodaru! Dva si mi talenta predao. Evo, druga sam dva talenta stekao!’ Reče mu gospodar: ‘Valjaš, slugo dobri i vjerni! U malome si bio vjeran, nad mnogim ću te postaviti! Uđi u radost gospodara svoga.’A pristupi i onaj koji je primio jedan talenat te reče: ‘Gospodaru! Znadoh te: čovjek si strog, žanješ gdje nisi sijao i kupiš gdje nisi vijao. Pobojah se stoga, odoh i sakrih talenat tvoj u zemlju. Evo ti tvoje!’ A gospodar mu reče: ‘Slugo zli i lijeni! Znao si da žanjem gdje nisam sijao i kupim gdje nisam vijao! Trebalo je dakle da uložiš moj novac kod novčara i ja bih po povratku izvadio svoje s dobitkom.’‘Uzmite stoga od njega talenat i podajte onomu koji ih ima deset. Doista, onomu koji ima još će se dati, neka ima u izobilju, a od onoga koji nema oduzet će se i ono što ima. A beskorisnoga slugu izbacite van u tamu. Ondje će biti plač i škrgut zubi.’“

**Komentar župnika:**

Isus nas opominje kako da živimo ovaj život prije susreta s njime i vlastite smrti. Ne znamo joj ni dana ni časa, kako kaže i ona misionarska: *Život kratak a smrt stalna, ja joj ne znam dan ni čas, ako vrijeme gubim sada, može propast i moj spas…!*

U duhu toga mogu se pitati: Jesam li svjestan da je ono što posjedujem Božje vlasništvo, a meni dano na upravljanje? S koliko se toga na sebi i u sebi hvalim i dičim, a ne mislim pri tome na odgovornost darovanoga?

S druge strane, u meni se ne smije rađati zavist zbog toga što sam ja ovakav, a moj bližnji onakav. I ja sam dobio po svojim sposobnostima i za Isusa nije važna kvantiteta, nego kvaliteta! Dakle, u vremenu koje sam dobio od *gospodara* ne smijem biti okrenut prema sebi, ne smijem biti usmjeren egoistično, nego prvenstveno raditi ono što je volja *gospodara* i što znam da on želi. Na koncu, odgovoran sam za svoje spasenje. Božja milost je prisutna, Bog me nije zaboravio, ali ne želi me ni spasiti bez mene samoga. Moj sadašnji i budući život *dobrano* je u mojim rukama. Na meni je da radim i ostvarujem ono koliko je to „dobrano“!

Važno je još dublje promisliti o konkretnim riječima gospadara. Napr.: *Vjerni i valjani slugo...* Biti vjeran znači biti dosljedan, pravedan, pošten, ne prevariti, ne iznevjeriti... Valjan znači biti dobar, nepokvaren, upotrebljiv, za čovjeka je to često opis zbirnih svojstava dobrote. Suprotan je nevaljan, pokvaren, kao kad je nečemu istekao rok i nije više za upotrebu, nije više za ništa... baca se...

Sljedeće riječi na koje ću obratiti posebnu pozornost su *bio si vjeran nad malim, zato ću te nad velikim postaviti.* Povjerenje se postepeno postiže. I u pripravničkom stažu pripravniku se prvo daju male odgovornosti gdje su mali rizici da u slučaju pogreške ne budu velike štete. Tako je i u materijalnim i u duhovnim stvarima.

Treći sluga je *nevaljao i lijen!* Radio je protiv volje gospodara i vlastite spoznaje. To bismo mogli povezati s onim Isusovim riječima koje govore: *Kome je malo dano od njega će se malo iskati, kome je puno dano od njega će se više iskati!* Tu su i pomalo drastične riječi o oduzimanju talenata lijenome sluzi i davanju njegovih onome tko ih već ima deset. U tome ne trebam gledati nepravdu nego zakonitost u kojoj se onome koji je iskoristio svoje darove, uz milost Božju, sve umnaža i zaslužuje više i još. A onaj koji ne surađuje i ne radi, nego u lijenosti potroši svoje vrijeme nije zaslužio drugo nego da mu se oduzme ono s čime se ne želi baviti i dadne onome koji hoće i radi. Taj nije iskoristio vrijeme milosti i kad ono prođe nema ga više, a onaj koji ga je iskoritio u susretu s vječnim Gospodarom dobiva puninu. Postaje sličan Blaženoj Djevici Marija – *Zdravo Marijo, milosti puna, Gospodin s tobom!*

|  |
| --- |
| MANJE JE VIŠE (LAIČKA KOLUMNICA [373]) |

**Talent je dar od Boga**

Jedna od popularnih tema današnjeg društva u kojem živimo su talenti. Talent definiramo kao iznimnu sposobnost za nešto tj. dar, darovitost, nadarenost. To je ono urođeno u čovjeku. Na raznim portalima, vijestima na televiziji, stranicama novinarskih časopisa svakodnevno se možemo susresti sa naslovima imena poznatih sportaša, glazbenika, slikara i mnoštva umjetnika raznih područja kojima se pridaje pridjev talentiran/a ili darovit/a. Često previše zaokupljeni drugima i njihovim sposobnostima zaboravljamo razmisliti o sebi te preispitati svoje sposobnosti kojima bi mogli pridonijeti društvu i zajednici. Svaki čovjek stvoren je na sliku i priliku Božju, kao jedinstvena i originalna jedinka koja je po rođenju dobila talent. Mi vjernici ne smijemo zaboraviti da je Bog svakom čovjeku dao talent za nešto; za pjevanje, sviranje, slikanje, sport itd., a na nama je da taj talent otkrijemo, trudimo se i radimo na njemu te ga radosno umnažamo sa drugima. Otkriti talent ponekad i nije tako jednostavno kako se čini, stoga se prije svega trebamo moliti da nam Bog pokaže i osvijetli naše puteve kako bismo spoznali svoje sposobnosti. Kako smo čuli u današnjem evanđelju, gospodar sluzi koji je od njega primio pet talenata i umnožio ih sa još pet kao i onome što je primio dva talenta i stekao još dva reče: „Valjaš slugo dobri i vjerni! U malome si bio vjeran, nad mnogim ću te postaviti! Uđi u radost gospodara svoga.“ Trećemu koji je primio jedan talent i potkopao ga u zemlju te vratio talent gospodar reče: „Slugo zli i lijeni!” Znao si da žanjem gdje nisam sijao i kupim gdje nisam vijao! Trebalo je dakle da uložiš moj novac kod novčara i ja bih po povratku izvadio svoje s dobitkom. Uzmite stoga od njega talenat i podajte onomu koji ih ima deset. „Doista onomu koji ima još će se dati, neka ima u izobilju, a od onoga koji nema oduzet će se i ono što ima.” Neka nam glavna misao vodilja bude koristiti svoje talente za slavljenje Boga u radosti. Ne potkopavajmo svoje talente, već ih radosno dijelimo sa drugima oko nas koje ćemo prije svega njima i obogatiti. A ono najvažnije je da ne zaboravimo da je dar života najveći talent kojim nas je Bog obdario. Ana Marija Čupić

|  |
| --- |
| **O B A V I J E S T I** |

|  |  |
| --- | --- |
| Utorak, 21. | Spomendan: Prikazanje BDMarije; Gospa od Zdravlja |
| Srijeda, 22. | Spomendan: Sv. Cecilija, djevica i mučenica |
| Petak, 24. | Spomendan: Sv. Andija Dung - Lac, prez. i dr. muč. |
| Subota, 25. | Svagdan ili spomendan: Sv. Katarina Aleksandrijska |
| **NEDJELJA, 26. 11.** | **34. KROZ G. „A“ - KRIST KRALJ SVEGA STVORENJA** |

**Najavljujemo blagoslov obitelji i domova tijekom Adventa.** Započinjemo u ponedjeljak 4. prosinca s Palmotićevom ulicom pa prema Zapadu, a nakon toga Draškovićeva i prema Istoku. Ići ćemo svaki dan, osim subote i nedjelje, od 16 do 20 sati. Molimo da oni koji su promijenili svoje adrese to najave, a pogotovo da se nove obitelji prijave u župnom uredu. Dakle, ne treba se unaprijed najavljivati kao lani, nego biti doma u satima poslije radnog vremena. Na sve adrese, prije početka, poslat ćemo pismo s obavijestima i rasporedom ulica, koji se nalazi i na oglasnim pločama.

**Župni vjeronauk** i ostale aktivnosti odvijaju se po rasporedu.

U četvrtak 23.11. **u 18.30** je **sv. misa** za sve dobročinitelje obnove, našu Zakladu i dragu župljanku pokojnu Anamariju Carević.

Najavljujemo također i **advetsko-božićni sajam u drugu adventsku nedjelju i ponedjeljak, 10. i 11. prosinca** do kada možete donijeti svoje umjetnine i druge vrijedne stvari koje ćemo prodavati, a novac će ići za Baziliku. Oni koji su htjeli darovati svoje slike za aukciju sada imaju priliku, ali ne skupljamo odjeću, obuću i slične stare stvari koje su vam višak, nego ono što baš od srca želite darovati Srcu Isusovu.

Poslužite se **katoličkim tiskom**: Glasom Koncila, Glasnikom Srca Isusova i Marijina te našim **Župnim listićem**.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**   |  |  | | --- | --- | | **NEDJELJA**  19. 11. 2023. | **RADNI TJEDAN**  20. – 25. 11. | | 8.00 P. BALATINAC | 7.00 P. PETRIČEVIĆ | | 9.30 P. PETRIČEVIĆ | 8.00 P. BIJELIĆ | | 11.00 P. PERICA  12.15 P. VLAH | 9.00 P. ŠTANFEL  12.00 P. VLAH | |  |  | | 17.00 P. ŠTAMBUK | 18.30 P. BILIĆ | | 19.00 P. BILIĆ |  | | **ISPOVIJEDANJE**   |  |  | | --- | --- | | **NEDJELJA**  19. 11. 2023. | **RADNI TJEDAN**  20. – 25. 11. | | 7.30 – 13.00 | 6.30 – 09.30 | | 16.30 – 19.30 | 11.00 – 12.30  18.00 – 19.30 | |  |  | |

Izdaje župa Presvetog Srca Isusova, Palmotićeva 31, Zagreb,

tel. 01/210 4451, zupalma@email.t-com.hr, godina: IX, <http://www.zupa-presvetog-srca-isusova.hr/>